AbeZimbabwe Babanjwa Ngamandla Ukuyathenga Ukudla eBotswana
Ngesikhathi intengo yemphahla iqonge okwamagama eZimbabwe, abanye sebeqale ukuthenga okunjengo kudla amazweni angomakhelwane afana leBotswana.
GABERONE — Inengi labantu beZimbabwe bathi lezi zingqobe kuhulumende omutsha ukuthi akhangelisise udaba olufana lokuswelakala kwemali kanye lokuqonga kwentengo yemphahla elizweni. Abanye abeZimbabwe abasendaweni ezingakhatshana leBotswana, ikakhulu idolobho leFrancistown, sebengena buthumu thumu bezothenga imphahla yendlini. Lokhu kulandela ukuqonga kwentengo yemphahla enengi ikakhulu ukudla, eZimbabwe. Abasebenza emngceleni wePlumtree leRamokgwebana bathi babona inani eliphezulu lezihambi elingena eBotswana, libuye liphume ngalanga linye. Umnunzana Rodwell Moyo ungomunye othenga imphahla yendlini edolobheni leFrancistown uthi uhulumende kamongameli Emmerson Mnangagwa kaqale ngendaba ezifana lokuqonga kwemphahla kanye lokusilela kwemali. Unkosikazi Zandile Ndlovu laye uthi akulungiswe masinya ezomnotho ukuze abantu bengabonakali besiyadinga ngitsho lemphahla encane ngaphandle kwelizwe. Umnunzana Dumi Ncube yena uthi lokhu kutshengisa ukuthi ilizwe aliyiphambili uma abantu belokhe bethenga imphahla komakhelwane. Inengi, kugoqela ebelingene eZimbabwe livela phandle kwelizwe, laba lekhisimusi emunyu ngenxa yentengo yemphahla eqonge okwamagama enyangeni ezimbili ezisanda kudlula. Abacubungula ngezomnotho bathi uma udubo lokusilela kwemali lusiya phambili, ukudula kwemphahla lakho kuzaqhubeka. Imphahla enengi iphansi ngentengo eBotswana uma kuqathaniswa leZimbabwe.